

 **Gradsko vijeće**

KLASA: 363-06/18-01/1

URBROJ: 2186/18-02/1-18-1

Ludbreg, 9. veljače 2018. g. PRIJEDLOG

Na temelju članka 36. stavka 13. Zakona o održivom gospodarenju otpadom ("Narodne novine", br. 94/13 i 73/17) i članka 33. Statuta Grada Ludbrega ("Službeni vjesnik Varaždinske županije“ br. 23/09, 17/13, 40/13 – pročišćeni tekst) Gradsko vijeće Grada Ludbrega na 6. sjednici održanoj 9. veljače 2018. g., donosi

**ODLUKU**

**o mjerama za sprječavanje nepropisnog odbacivanja otpada i**

**mjerama za uklanjanje odbačenog otpada na području Grada Ludbrega**

**Članak 1.**

(1)Ovom se Odlukom uređuje način provedbe:

1. mjera za sprječavanje nepropisnog odbacivanja otpada i
2. mjera za uklanjanje nepropisno odbačenog otpada.

(2)Kada uklanjanje odbačenog otpada podrazumijeva mjere koje nisu uređene ovom Odlukom, primijenit će se Zakon o održivom gospodarenju otpadom ("Narodne novine", br. 94/13 i 73/17), neposredno.

**Članak 2.**

Nepropisno odbačenim otpadom u smislu ove Odluke smatra se naročito:

* otpad odbačen u okoliš
* krupni (glomazni) otpad ostavljen na javnim površinama
* opasni i građevinski otpad odbačen na javnim površinama.

**Članak 3.**

(1)Utvrđuje se da u Gradu Ludbregu postoji uspostavljen sustav za zaprimanje obavijesti o nepropisno odbačenom otpadu, kao i sustav evidentiranja lokacija odbačenog otpada na području Grada Ludbrega.

(2)Sustav za zaprimanje obavijesti o nepropisno odbačenom otpadu uspostavljen je putem web aplikacije City hub pomoću koje građani mogu u bilo koje vrijeme poslikati onečišćenu lokaciju i prijaviti je komunalnom redarstvu. U prijavi su vidljivi svi potrebni podaci kako bi se što hitnije moglo pristupiti kvalitetnom rješavanju onečišćenog područja. City hub je modularna web i mobilna platforma namijenjena direktnoj komunikaciji građana i jedinica lokalne samouprave. Aplikacija je potpuno besplatna za građane i vrlo je jednostavna za korištenje i upravljanje. City hub je baziran na konceptu Smart cities.

(3)U slučaju promjene naziva i/ili vrste aplikacije iz stavka 2. ovog članka zbog promjene izvršitelja usluge ili drugih razloga, programska rješenja za zaprimanje obavijesti o nepropisno odbačenom otpadu moraju biti uspostavljena s istim ili sličnim mogućnostima kako je to navedeno u prethodnom stavku ovog članka.

(4)Građanima se također omogućuje prijava lokacije onečišćene otpadom i u slobodnoj formi (e-mail, Facebook, telefonom, osobno u gradskoj upravi).

(5)Osim mjera iz stavka 1. i 2. ovog članka, provedba mjera za sprječavanje nepropisnog odbacivanja otpada provodi se i redovitim godišnjim nadzorom područja Grada Ludbrega radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada.

**Članak 4.**

(1)Sustav evidentiranja lokacija odbačenog otpada uspostavlja se na način pogodan izvršenju zakonske obveze gradonačelnika da izvijesti Gradsko vijeće do 31. ožujka za prethodnu godinu o:

* lokacijama i količinama odbačenog otpada,
* troškovima uklanjanja odbačenog otpada,
* počiniteljima,
* zaračunatoj i naplaćenoj naknadi troška uklanjanja otpada,
* lokacijama na kojima je u više navrata utvrđeno odbacivanje otpada,
* lokacijama na kojima je u prethodne dvije godine evidentirano postojanje odbačenog otpada,
* provedbi mjera iz ove Odluke.

(2)Gradsko vijeće Grada Ludbrega dužno je, temeljem izvješća iz stavka 1. ovoga članka, donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

**Članak 5.**

(1)Radi provedbe mjera iz članka 1. st. 1. točke 2. ove Odluke, komunalni redar rješenjem naređuje vlasniku, odnosno posjedniku nekretnine ako vlasnik nije poznat, na kojem je nepropisno odložen otpad, uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

(2)Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseca od dana zaprimanja rješenja.

(3)Istekom roka određenog rješenjem iz stavka 2. ovog članka, komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 3. ovoga članka nije izvršena, Grad Ludbreg dužan je osigurati uklanjanje tog otpada predajom ovlaštenoj osobi za gospodarenje tom vrstom otpada.

(4)Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

(5)Grad Ludbreg ima pravo na naknadu troška uklanjanja otpada iz stavka 3.ovog članka od vlasnika, odnosno posjednika nekretnine ako vlasnik nije poznat, odnosno od osobe koja sukladno posebnom propisu upravlja određenim područjem na kojem se otpad nalazio.

**Članak 6.**

Ako je krupni (glomazni) otpad odbačen na javnu površinu kojom upravlja Grad Ludbreg, uklonit će ga komunalno poduzeće Lukom d.o.o. bez odlaganja odmah po saznanju o njemu, a u sklopu svojih redovnih aktivnosti, bez potrebe prethodnog donošenja rješenja komunalnog redara o tome te o tome dostaviti podatke za potrebe sustava evidentiranja lokacija odbačenog otpada.

**Članak 7.**

Sredstva za provedbu mjera iz članka 1.ove Odluke osigurat će se u Proračunu Grada Ludbrega.

**Članak 8.**

Ova Odluka stupa na snagu provog dana od dana objave u "Službenom vjesniku Varaždinske županije".

Predsjednik Gradskog vijeća

 Antun Šimić

**Obrazloženje**

**ODLUKE**

**o mjerama za sprječavanje nepropisnog odbacivanja otpada**

**i mjerama za uklanjanje odbačenog otpada na području Grada Ludbrega**

1. **PRAVNI TEMELJ ZA DONOŠENJE ODLUKE**

Pravni temelj za donošenje Odluke je odredba članka 36. stavka 13. Zakona o održivom gospodarenju otpadom ("Narodne novine": 94/13 i 73/17) (dalje u tekstu Zakon) kojom je propisano da se način provedbe mjera za sprječavanje nepropisnog odbacivanja otpada i mjera za uklanjanje odbačenog otpada uređuje odlukom predstavničkog tijela jedinice lokalne samouprave te odredba članka 33. Statuta Grada Ludbrega ("Službeni vjesnik Varaždinske županije br: 23/09,17/13, 40/13 – pročišćeni tekst) kojom je propisano da Gradsko vijeće Grada Ludbrega donosi odluke i druge opće akte koji su mu stavljeni u djelokrug zakonom i drugim podzakonskim aktima.

1. **OCJENA STANJA I OSNOVNA PITANJA KOJA SE UREĐUJU**

Zakonom je propisano kako su jedinice lokalne samouprave na svom području dužne osigurati sprječavanje odbacivanja otpada na način suprotan zakonu te uklanjanje tako odbačenog otpada.

Grad Ludbreg provodi aktivnosti na sprječavanju odbacivanja otpada uspostavom web aplikacije City hub za prijavu i evidenciju mjesta na kojima je takav otpad uočen te postupa sukladno ovlastima komunalnog redarstva propisanima Zakonom.

Gradonačelnik se ovom Odlukom obvezuje izvijestiti Gradsko vijeće o stanju i poduzetim mjerama iz ove Odluke.

Novim Zakonom propisano je da je za nepropisno odbačeni otpad odgovoran vlasnik zemljišta na kojem je evidentiran takav otpad, dok isti s javnih površina uklanja jedinica lokalne samouprave, odnosno u konkretnom slučaju Grad Ludbreg putem trgovačkog društva Lukom d.o.o. Ludbreg.

1. **SREDSTVA POTREBNA ZA PROVOĐENJE ODLUKE**

Za provođenje predložene Odluke sredstva se osiguravaju u Proračunu Grada Ludbrega.

**Utvrđuje se prijedlog Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Ludbrega te se predlaže Gradskom vijeću Grada Ludbrega da razmotri prijedlog Odluke i donese je u predloženom tekstu.**